DA dien klag in oor Loterykommissie nie begunstigdes noem | Netwerk24
Deur Bonolo Selebano 14 Julie 2020 20:33
Die Nasionale Loterykommissie (NLC) is suinig met inligting – nie net oor die toenemende druk dat hulle nie die lys van instellings bekend maak wat Lotto-geld kry nie, maar ook oor die ondersoek na beweerde korrupsie en nepotisme binne die instelling.
Die DA het Dinsdag by die polisiekantoor in Sunnyside, Pretoria, 'n klag aanhangig gemaak teen die NLC-raad omdat hulle steeds weier om die lys van begunstigdes aan die parlement se portefeuljekomitee oor handel en nywerheid te verskaf.
Die DA is die josie in omdat die NLC in 2019, vir die eerste keer in 18 jaar, nie die lys van begunstigdes in sy jaarverslag bekend gemaak het nie.
Dit is te midde van voortgesette ondersoeke na beweringe dat Phillemon Letwaba, bedryfshoof van die NLC, bande met instellings het wat geld van die Loterykommissie gekry het.
Ndivhuho Mafela, woordvoerder van die NLC, het by navraag gesê hulle kan nie kommentaar lewer op 'n kwessie wat voor die hof dien nie en ook nie op ondersoeke wat nie afgehandel is nie.
Die NLC het besluit om dit te staak ná 'n joernalis van GroundUp, Raymond Joseph, se stories oor beweerde korrupsie en nepotisme by die NLC met die toekenning van Lotto-geld.
Mathew Cuthbert, DA-LP, sê hulle gaan volhard met hul pogings dat die NLC die lys bekend maak. "Ons sal seker maak dat hulle verantwoording doen. Ons sal kyk na regsopsies."
Sidwell Medupe, woordvoerder van die departement van handel en nywerheid, sê hulle lewer nie kommentaar op voortgesette ondersoeke nie. "Wanneer die ondersoek afgehandel is, sal ons die uitslag bekend maak."